**Ministru kabineta noteikumu projekta**

**„Institūciju sadarbības bērnu tiesību aizsardzībā noteikumi”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| 1. **Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Institūciju sadarbības bērnu tiesību aizsardzībā noteikumi” (turpmāk - Noteikumu projekts) izstrādāts atbilstoši 2017.gada 2.marta grozījumiem Bērnu tiesību aizsardzības likuma 6.panta trešajā daļā un likuma pārejas noteikumu 33.punktam, kas deleģē un uzdod Ministru kabinetam līdz 2017.gada 31.jūlijam izdot noteikumus, kas nosaka institūciju sadarbības organizēšanu un kārtību, kādā īstenojama bērnu tiesību aizsardzība. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Normatīvais regulējums jau šobrīd paredz tādu atbildīgo institūciju kā bāriņtiesu, pašvaldības sociālo dienestu, pašvaldības policijas (vai Valsts policijas, ja pašvaldība nav izveidojusi pašvaldības policiju vai nav deleģējusi pašvaldības policijas uzdevumus citai pašvaldībai), izglītības iestāžu, bērnu aprūpes iestāžu, ārstniecības iestāžu un citu iesaistīto institūciju tiesības un pat pienākumu savstarpēji sadarboties, īstenojot bērnu tiesību aizsardzību. Tas izriet gan no Bērnu tiesību aizsardzības likumā noteiktā, gan arī no attiecīgo institūciju darbību reglamentējošajiem normatīvajiem aktiem.  Tomēr ne vienmēr šis sadarbības pienākums tiek izprasts un īstenots vienveidīgi un mērķēti, ne vienmēr visas iesaistītās institūcijas izprot to, ko dara citas institūcijas, kādas ir to nepieciešamības un vajadzības, lai tās pēc iespējas labāk, ar citu institūciju palīdzību, varētu izpildīt savā kompetencē esošos pienākumus un uzdevumus bērnu tiesību aizsardzībā.  Lai risinātu šo jautājumu un nodrošinātu to, ka tiek ievērotas bērna labākās intereses, ir jāizveido visu iesaistīto institūciju vienotas sadarbības mehānisms, jo īpaši šādu starpinstitucionālu sadarbību attīstot un stiprinot pašvaldību līmenī.  Ņemot vērā iepriekš minēto, ir izstrādāts Noteikumu projekts, kas pēc būtības neuzliek jaunus pienākumus bērnu tiesību aizsardzībā iesaistītajām institūcijām.  Lai sekmētu efektīvu institūciju sadarbību un veidotu mērķētāku katras institūcijas rīcību, tādējādi nodrošinot bērna tiesību un interešu vislabāko aizsardzību, Noteikumu projektā ir paredzēts noteikt, ka pašvaldību līmenī ir izveidojamas sadarbības grupas un organizējamas grupu sanāksmes.  Savlaicīga un kvalitatīva informācijas apmaiņa visu iesaistīto institūciju starpā, kā arī vienam otra pienākumu apzināšanās un vienota izpratne ir ļoti svarīgs aspekts, lai darbs ar bērnu un ģimeni tiktu uzsākts savlaicīgāk un maksimāli efektīvi. Tādējādi sadarbības grupu sanāksmju galvenais uzdevums ir radīt platformu, kuras ietvaros starp iesaistītajām institūcijām notiktu regulāra informācijas apmaiņa gan par sadarbību kopumā, gan par individuālajiem gadījumiem, kā arī savstarpējas izpratnes veidošana par katras no iesaistīto institūciju darba specifiku. Īstenojot sadarbību, šis kopīgais darbs veidos mērķētāku, atbilstoši vienotai izpratnei saskaņotu un koordinētu katras institūcijas rīcību ar bērnu un ģimeni. Proti, sadarbības grupa darbojas kā konsultatīva koleģiāla platforma nolūkā sekmēt efektīvu institūciju savstarpēju sadarbību bērnu tiesību aizsardzībā un darbu ar bērnu un ģimeni katra iesaistītā institūcija veic un lēmumus pieņem savas kompetences ietvaros.  Patlaban dažādu jomu speciālistiem ir pieejami vairāki resursi, kas veicina vienotu izpratni par bērna interešu prioritātes principa ievērošanu. Ieteikumi saskaņotai darbībai bērnu tiesību aizsardzības jomā ir aprakstīti Metodiskajos ieteikumos bāriņtiesām un pašvaldības sociālajiem dienestiem par bāriņtiesas un sociālā darba speciālista darbam ar ģimeni un citu speciālistu sadarbību <http://www.lm.gov.lv/upload/barintiesas/metodiskie11.pdf>, kā arī rokasgrāmatā "Sadarbības tīkls konsultatīvā atbalsta sniegšanai bērniem ar saskarsmes grūtībām un uzvedības traucējumiem" <http://www.bti.gov.lv/lat/esf_projekts_/struktura/>. Tāpat saskaņā ar Bērnu tiesību aizsardzības likuma 5.1 panta pirmajā daļā noteikto, dažādu jomu speciālistiem (tai skaitā policistiem, sociālajiem darbiniekiem, bāriņtiesu pārstāvjiem, pašvaldību administratīvo komisiju vadītājiem utt.) ir jāapgūst speciālās zināšanas bērnu tiesību aizsardzības jomā. Viena no tēmām, kas speciālistiem ir jāapgūst, ir tēma par starpinstitucionālo sadarbību bērnu tiesību aizsardzības nodrošināšanā.  Atbilstoši Noteikumu projektā paredzētajam vienā novadā vai republikas pilsētā var izveidot vairākas sadarbības grupas. Tāpat vairākas mazākas pašvaldības, kurās nav nepieciešams izveidot savu sadarbības grupu, var izveidot vienu kopīgu sadarbības grupu. Šādos gadījumos nosakāma katras sadarbības grupas darbības teritorija.  Turklāt, ja pašvaldībā jau pastāv kāda koleģiāla institūcija, kas darbojas bērnu tiesību aizsardzības jomā, tad atbilstoši Noteikumu projektā noteiktajam nav jāizveido vēl jauna sadarbības grupa, bet jau esošā var turpināt savu darbību pie nosacījuma, ka tiek ievērotas šajā Noteikumu projektā minētās prasības.  Sadarbības grupas sastāvā pašvaldība iekļauj pārstāvjus no pašvaldības policijas vai Valsts policijas, ja pašvaldība nav izveidojusi pašvaldības policiju vai nav deleģējusi pašvaldības policijas uzdevumus citai pašvaldībai; pašvaldības sociālā dienesta; pašvaldības Izglītības pārvaldes, bet ja šādas pārvaldes nav, tad izglītības speciālistu; pārstāvjus no bāriņtiesas. Tāpat, ja nepieciešams un konkrētā skatāmā lieta attiecas arī uz citu institūciju kompetenci, sadarbības grupa var pieaicināt arī citus pārstāvjus, kuri strādā ar sadarbības grupā izskatāmo gadījumu vai kura rīcībā ir cita būtiska informācija. Piemēram, ja sadarbības grupa skata jautājumu, kas attiecas uz nepilngadīgo, kurš ir vai ir bijis probācijas klients, vai ja nepilngadīgā likumiskais pārstāvis ir probācijas klients, tad attiecīgi var tikt pieaicināts arī pārstāvis no Valsts probācijas dienesta.  Vienlaikus individuālo gadījumu izskatīšanai, pieaicinot citu speciālistu, pusēm ir jācenšas pēc iespējas vienoties par dalības laiku sadarbības grupā (piemēram, pieaicinot ģimenes ārstu, ņemt vērā pacientu pieņemšanas laiku).  Savukārt, ja konkrētajā gadījumā nav nepieciešama attiecīgā speciālista piedalīšanās klātienē, sadarbības grupa var pieprasīt sniegt nepieciešamo informāciju, kas varētu būt būtiska sadarbības grupas darbā (piemēram, no ģimenes ārsta).  Ņemot vērā to, ka nereti bērna deklarētā un faktiskā dzīvesvieta atšķiras, bērna vecāku deklarētās dzīvesvietas atrodas dažādās administratīvajās teritorijās, vai, piemēram, vecāki bieži maina savas dzīvesvietas no vienas administratīvās teritorijas uz citu, tad attiecīgi sadarbības grupā var pieaicināt arī pārstāvjus no citas pašvaldības. Tāpat var rasties nepieciešamība pieaicināt pārstāvi no citas pašvaldības, ja, piemēram, bērns apmeklē izglītības iestādi, kura atrodas citas sadarbības grupas piekritības teritorijā.  Atbilstoši Noteikumu projekta 8.1.apakšpuntam ir paredzēts, ka sadarbības grupa izskata individuālus gadījumus, kuri tiek iniciēti no sadarbības grupas pārstāvētās institūcijas pārstāvja, ja tas, strādājot ar konkrēto gadījumu, kurā ir iesaistīts bērns, ir secinājis, ka ir nepieciešama vairāku institūciju sadarbība un ir apstākļi, kas liecina, ka ir nepieciešama ātra rīcība vai kuru nav iespējams atrisināt vienas institūcijas ietvaros, vai kuru nav izdevies atrisināt ilgstošā laika posmā.  Izskatot individuālo gadījumu sadarbības grupā, pārstāvēto institūciju pārstāvji sniedz un analizē to rīcībā esošo informāciju par konkrēto bērnu un savstarpēji vienojas par turpmāko rīcību (veicamajiem pasākumiem) katras pārstāvētās institūcijas kompetences ietvaros. Vienošanos norāda sadarbības grupas sanāksmes protokolā.  Savukārt, ja sadarbības grupa nevar vienoties par saskaņotu un koordinētu sadarbību individuālā gadījuma izskatīšanā, tā informē Valsts bērnu tiesību aizsardzības inspekciju, kura sniedz konsultatīvu un metodisku atbalstu, kā rīkoties, lai ievērotu bērna vislabākās intereses.  Sadarbības grupa darbojas saskaņā ar pašvaldības domes izdotu nolikumu, kurā ir jāiekļauj sasaukšanas kārtība, darba organizācija un atbildības jomas (tostarp par savstarpēju sadarbību starp vienas pašvaldības teritorijā izveidotajām vairākām sadarbības grupām, dažādu pašvaldību izveidotajām sadarbības grupām), kā arī ar ētiku un konfidencialitāti saistīti jautājumi.  Ņemot vērā to, ka pašvaldību darbības teritorijas ir atšķirīgas un līdz ar to darba apjoms ir atšķirīgs, Noteikumu projektā ir paredzēts, ka sadarbības grupas sanāksmes notiek pēc vajadzības, bet ne retāk kā četras reizes gadā.  Vienlaikus Noteikumu projektā paredzēts, ka institūciju sadarbība tiks īstenota arī labklājības ministra izveidotas Bērnu lietu sadarbības padomes ietvaros.  Sadarbības grupas ne tikai izskatīs individuālus gadījumus, bet arī sniegs Labklājības ministrijai priekšlikumus normatīvo aktu pilnveidošanai un sadarbības uzlabošanai bērnu tiesību aizsardzības jomā, kas tos virzīs izskatīšanai Bērnu lietu sadarbības padomei.  Bērnu lietu sadarbības padome būs konsultatīva koleģiāla institūcija, kuras mērķis ir veicināt vienotu izpratni par bērna interešu prioritātes principa ievērošanu pašvaldību un valsts rīcībpolitikās, kā arī veicināt institūciju, tai skaitā sadarbības grupu, saskaņotu darbību bērnu tiesību aizsardzībā. Bērnu lietu sadarbības padomes personālsastāvu noteiks labklājības ministrs un tajā paredzēts iekļaut gan nozaru ministriju (Iekšlietu ministrijas, Izglītības un zinātnes ministrijas, Labklājības ministrijas, Tieslietu ministrijas, Veselības ministrijas), gan Pārresoru koordinācijas centra, gan pašvaldību institūciju un nevalstisko organizāciju pārstāvjus.  Patlaban tiek izstrādāts Bērnu lietu sadarbības padomes nolikums, kurā plānots noteikt, ka nepieciešamības gadījumā Bērnu lietu sadarbības padome sagatavos viedokli par tiesību normu piemērošanu (ja šāds lūgums tiks saņemts no sadarbības grupām), lai tādējādi sekmētu vienotu izpratni par bērnu tiesību aizsardzības jautājumiem. Tāpat, ja tiks konstatēta šāda nepieciešamība, Bērnu lietu sadarbības padome var ierosināt pilnveidot apmācību par speciālajām zināšanām bērnu tiesību aizsardzības jomā programmu (apmācību saturu), kā arī aktualizēt vai papildināt jau izstrādātos metodiskos materiālus par starpinstitucionālo sadarbību.  Lai sabiedrība, tostarp arī sadarbības grupas, būtu informētas par Bērnu lietu sadarbības padomē izskatītajiem jautājumiem, Bērnu lietu sadarbības padomes sekretariāts (Labklājības ministrija) nodrošinās, ka šo sēžu protokoli un darba materiāli tiek publicēti Labklājības ministrijas mājas lapā internetā. |
| 3. | Projekta izstrādē iesaistītās institūcijas | Noteikumu projektu izstrādāja darba grupa (labklājības ministra 2017.gada 21.februāra rīkojums Nr. 28 “Par darba grupas izveidi”), kuras sastāvā bija pārstāvji no Valsts bērnu tiesību aizsardzības inspekcijas, Labklājības ministrijas, Tieslietu ministrijas, Iekšlietu ministrijas, Veselības ministrijas, Valsts policijas, Izglītības kvalitātes valsts dienesta, Izglītības un zinātnes ministrijas, Latvijas Pašvaldību savienības, nodibinājuma “Centrs Dardedze”, biedrības “Latvijas sociālo dienestu vadītāju apvienība”, Latvijas Bāriņtiesu darbinieku asociācijas. |
| 4. | Cita informācija | Lai izvērtētu institūciju sadarbības bērnu tiesību aizsardzībā noteikumu ieviešanas praksi, sadarbības grupu darbības efektivitāti dažādās pašvaldībās, kā arī identificēt nepieciešamos uzlabojumus, Labklājības ministrija sagatavos un līdz 2019.gada 30.decembrim iesniegs izskatīšanai Ministru kabinetā informatīvo ziņojumu. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Bērni, kā arī bērna tiesību aizsardzībā iesaistītās valsts un pašvaldību institūcijas, nevalstiskās organizācijas, kuras būs pārstāvētas sadarbības grupās. |
| 2. | Tiesiskā regulējuma ietekme uz tautsaimniecību un administratīvo slogu | Institūciju savstarpējās sadarbības pienākums jau šobrīd ir noteikts Bērnu tiesību aizsardzības likumā, tāpēc tiesiskais regulējums pēc būtības nemaina pienākumus, kā arī veicamās darbības un tādējādi neradīs papildu administratīvo slogu tām institūcijām, kuras ir paredzēts iekļaut sadarbības grupā. Vienlaikus projekts efektīvāk ļaus izmantot institūciju rīcībā esošos resursus, prioritāri nodrošinot bērna tiesības un intereses. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts publicēts Labklājības ministrijas tīmekļa vietnē sadaļā “LM dokumentu projekti”, kā arī Ministru kabineta tīmekļa vietnē sadaļā “Sabiedrības līdzdalība”, tādējādi dodot iespēju sabiedrībai līdzdarboties noteikumu projekta izstrādes procesā. |
| 2. | Sabiedrības līdzdalība projekta izstrādē | Lai informētu sabiedrību par noteikumu projektu un dotu iespēju izteikt par to viedokļus, Noteikumu projekts 2017.gada 17.maijā ievietots Labklājības ministrijas tīmekļa vietnē, kā arī Ministru kabineta tīmekļa vietnē un termiņš viedokļa izteikšanai tika noteikts 2017.gada 31.maijs.  Noteikumu projekta izstrādes darba grupā piedalījās pārstāvji no nevalstiskām organizācijām: nodibinājums “Centrs Dardedze”, biedrība “Latvijas sociālo dienestu vadītāju apvienība”, Latvijas Bāriņtiesu darbinieku asociācija. |
| 3. | Sabiedrības līdzdalības rezultāti | Priekšlikumi un iebildumi par Noteikumu projektu līdz 2017.gada 31.maijam netika saņemti. |
| 4. | Cita informācija | Nav |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | * 1. Pašvaldības, sociālie dienesti, bāriņtiesas, pašvaldības policija vai Valsts policija, ja pašvaldība nav izveidojusi pašvaldības policiju vai nav deleģējusi pašvaldības policijas uzdevumus citai pašvaldībai, pašvaldību Izglītības pārvaldes, bērnu aprūpes iestādes, Valsts probācijas dienests, Valsts bērnu tiesību aizsardzības inspekcija, Labklājības ministrija, ārstniecības iestādes, ģimenes ārsti, nevalstiskās organizācijas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju veidošanu, kā arī neparedz esošo institūciju funkciju paplašināšanu. |
| 3. | Cita informācija | Noteikumu projekta izpildē iesaistītās institūcijas Noteikumu projektā paredzēto pasākumu īstenošanu nodrošina esošo līdzekļu ietvaros. |

Anotācijas III, IV un V sadaļa – projekts šīs jomas neskar.

Labklājības ministrs J.Reirs

Valsts sekretārs I.Alliks

15.08.2017.

K.Venta-Kittele, 67021610

kristine.venta-kittele@lm.gov.lv